רמה מסינגר

ביוגרפיה

מסינגר נולדה וגדלה ברמת אפעל (כיום חלק מרמת גן). היא נקראה על שמו של דודה, אחי-אמה, טייס חיל האוויר הישראלי רמי גיל (מוגילניק), שנפל בעת מילוי תפקידו כשנה לפני שנולדה. בנעוריה למדה ב"תיכון תלמה ילין לאמנויות הבמה". בצה"ל שירתה ב"להקת פיקוד דרום" לצדם של עינת ארליך, חיה סמיר, ירון כפכפי ועוד. לאחר שחרורה מהצבא למדה בבית הספר למשחק "בית צבי" ועבדה תקופה באולפני הקלטות בקנדה.
ב-18 באוגוסט 2015 נפטרה מסינגר בבית החולים איכילוב בתל אביב לאחר מאבק של 6 שנים במחלת הסרטן ושבועיים לפני יום הולדתה ה-47. היא נקברה בבית העלמין במושב בני עטרות, שם היא התגוררה עם בעלה, אריק אביגדור, מלחין ומוזיקאי ושלושת ילדיה.

קריירת תיאטרון ושירה

מסינגר שיחקה בתפקידים ראשיים רבים בתיאטראות שונים בישראל, בעיקר בתיאטרון הלאומי "הבימה", בהצגות: "סולו", "חלון בלהות", "הופס והופלה" (1991), "שלוש אחיות", "המפקח בא", "קוקוריקו", "סיראנו", "כנר על הגג" (2008) וכן "משרתם של שני אדונים" - תפקיד שבעקבותיו זכתה בפרס רוזנבלום לאמנויות הבמה ובפרס תמרה רובינס. בתיאטרון בית ליסין שיחקה בהצגות "פיאף" (2003), "רק אתמול נולדה" (2004), ו"קול קטן" (1999) - עליו זכתה בפרס התיאטרון הישראלי בקטגוריית שחקנית השנה. בתיאטרון חיפה שיחקה ב"אמדאוס" ו"אילוף הסוררת". בתיאטרון באר שבע בהצגות "מכתבי אהבה" (2001) ו"המפתח לשניים". בנוסף הופיעה בהצגת הבידור "המופע של טל ורמה", כשהשחקן היידי שמוליק עצמון זכה בפרס התיאטרון הישראלי על מפעל חיים הופיעה מסינגר לצד חני נחמיאס, מיכל ינאי ויעל בר זוהר במחרוזת שירי יידיש ידועים.
מסינגר השתתפה בהפקות רבות בהן ביטאה את כישרונה בשירה. היא הופיעה בתפקידים ראשיים במספר מחזות זמר, ביניהם "הברווזון" של תיאטרון הבימה (2001), "אירמה לה דוס" של תיאטרון חיפה, ו"צלילי המוסיקה" (2005). כן השתתפה במופע "קולות", במופע "שלושה בשירה אחת" (2008) לצד דרור קרן ואורי לשמן, וב"אומרים שהיא קוקו" (2009) לצד שרית וינו-אלעד במסגרת יום התרמה לשדולת הנשים בישראל. כמו כן, הופיעה עם תזמורות גדולות בארץ, ובהן תזמורת הג`אז של חולון בערב משירי ג'ורג' גרשווין; התזמורת הסימפונית הישראלית ראשון לציון בשיתוף המשכן לאמנויות הבמה בתל אביב בקונצרט שנסונים; תזמורת נתניה - הקאמרית הקיבוצית ב"שבעת החטאים" במסגרת פסטיבל ישראל; וכן עם התזמורת הסימפונית ירושלים, בתיאטרון בית לסין הופיעה בתפקיד הראשי במחזה "עקר בית" לצד דב נבון.
ב-2006 התנסתה לראשונה בבימוי, וביימה את ההצגה "מוארים", שכתבו אמיר רותם ויעל נאמן, במסגרת פסטיבל "פותחים מסך". בהצגה השתתפו אמיר פיי גוטמן, אושיק לוי, אושרי כהן, טל מוסרי ועוד.
ב-2012 הוציאה אלבום בכורה, שבו כתבה את כל מילות השירים ובן זוגה הלחין אותם. את העיבודים וההפקה המוזיקלית עשה דניאל סלומון.

קריירה בטלוויזיה ובקולנוע

ב-1996 הנחתה את התוכנית "שובו של השריף" ששודרה בטלוויזיה החינוכית ובאותה שנה שיחקה בסרט הטלוויזיה "סקס, שקרים וארוחת ערב" לצידם של מיכאלה עשת ודני שטג. ובהמשך הנחתה את השעשועון "מלכת הלבבות" בערוץ "ויוה" לצדו של יובל סגל. היא שיחקה בסדרות הטלוויזיה הקומיות "צה"ל 1" (1997), "שתוק שואו", "שירי טלעד", "ספי", "פרפר נחמד", "משפחת כספי", ובפינת האמנות של "זהו זה". כן שיחקה ב-2005 בסדרות הילדים "האיגלו של טרלה" ב"ערוץ הופ!", ו"הלב של עמליה" ב-"HOT". בשנת 2008 החלה להנחות בטלוויזיה החינוכית את התוכנית "זו ילדותי", העוסקת בשירי ילדים בולטים ומוכרים בישראל וביוצריהם. ב-2009 שיחקה בסדרה הדרמה "גירושים נפלאים". ב-2011 שיחקה בעונה הראשונה של הדרמה היומית של Yes "אליפים" בערוץ הילדים בתפקיד אשת ראש הממשלה ואמו החורגת של גיבור הסדרה, רוני מצגר (יותם קושניר).
מסינגר השתתפה בשנת 2000 בשירה ומשחק בקלטת הילדים של דתיה בן דור "מחסן השטוזים של דתיה", לצד רמי ברוך ומיכל צפיר. ב-2012 הופיעה בערב מחווה ליפה ירקוני שערך איגוד אומני ישראל והשתתפה בחגיגות 40 שנה לעמותת ער"ן.
בסוף שנת 2014 שיחקה בסדרה "כוכב הצפון" של ערוץ דיסני ב-YES בתפקיד איריס, אמא של דניאל (איאן פינקוביץ').
באפריל 2015 שודרה בערוץ 10 המיני-סדרה "אם וכאשר", בה גילמה מסינגר את כרמלה. באותו חודש מסינגר הנחתה לצד נתן דטנר את טקס הדלקת המשואות ביום העצמאות ה-67. זו הייתה הופעתה הטלוויזיונית האחרונה.

קריירת דיבוב

מסינגר השתתפה בהפקות דיבוב של סרטי הנפשה רבים של חברת וולט דיסני, פיקסאר ואחרים לעברית. בין השאר: בשנת 1993 החלה לדבב את הנסיכה יסמין בטרילוגיית סרטי "אלאדין" של דיסני ("אלאדין", "שובו של ג'אפר" ו"אלאדין ומלך הגנבים") ובסדרת הטלוויזיה, ואת קיילי בסרט "החרב הקסומה". בשנת 1996 החלה לדבב את אמו של אנדי בסרטי "צעצוע של סיפור": "צעצוע של סיפור", "צעצוע של סיפור 2" ו"צעצוע של סיפור 3". בנוסף דיבבה את אמא של קלימרו בסדרת הטלוויזיה "קלימרו", את אריאל בסדרת הטלוויזיה "בת הים הקטנה" ובסרט ההמשך "בת הים הקטנה 2: השיבה לים" (במקומה של שלומית אהרון), את רוזי בסרט "באג לייף", ואת פוקהונטס בסרט ההמשך "פוקהונטס 2: מסע לעולם חדש".
בשנת 2000 דיבבה את מומינאמא בסדרת הטלוויזיה "המומינים". ב-2001 דיבבה את סיליה בסרט "מפלצות בע"מ". ב-2003 דיבבה את דוגי (דורי) בסרט "מוצאים את נמו". ב-2004 דיבבה את הפייה הסנדקית בסרט "שרק 2", ואת גרייס הפרה בסרט "מרד החיות". ב-2007 דיבבה את אלה בסרט "אגדה ש'מגדה". ב-2010 דיבבה בתפקיד ראשי את קיטי גלור בסרט "כלבים נגד חתולים 2". ב-2013 דיבבה את אוגה בסרט "הקרודים".